**Ole Edvart Rølvaag** (født 22. april 1876 på Rølvåg, Dønna, død 5. november 1931 i Minnesota, USA) var en norsk forfatter og professor.

Liv og virke
------------

Rølvaag vokste opp i typisk kystfiskermiljø og rodde blant annet Lofotfisket, der han en gang var nær å omkomme i en storm.

I 1896 emigrerte Rølvaag til Sør-Dakota i USA. Etter å vært gårdarbeider studerte han ved *St. Olaf College* og et år ved Universitetet i Kristiania. I 1906 ble han professor i norsk ved *St. Olaf* der han underviste i norsk språk, litteratur og historie. Han publiserte grammatikkverk og lesebøker, og sørget for innsamling av studierelevant lektyre til biblioteket. Han ble amerikansk statsborger i 1908. 

Rølvaag etablerte «Nordlandslaget af Amerika og Kanada» og var lagets styreleder 1918-1922. Han var ikke tilhenger av ideologien USA som smeltedigel og var overbevist om at det ville berike det amerikanske samfunnet om immigrantene beholdt hjemlandets skikker, språk og religion. Med det mål for øye var han i 1925 medgrunnlegger av *The Norwegian-American Historical Association*.

Rølvaags sønn, Karl Rolvaag, var guvernør i Minnesota fra 1967 til 1969.

Litteratur
----------

Huset i Sioux Falls, South Dakota der Rølvaag skrev sine innvandrerromaner. Huset er oppført på *National Register of Historic Places.*
Rølvaag debuterte i 1912 med *Amerika-breve*. Som hans mest betydelige verk regnes de fire innvandrerromanene *I de dage*, *Riket grundlægges*, *Peder Seier* og *Den signede dag* (1924–31).

Rølvaag skrev på norsk og de fleste bøkene kom først ut på norsk. Målgruppa var sannsynligvis først og fremst norskspråklige amerikanere, men takket være de engelske oversettelsene fikk romanene en langt større leserkrets. Rølvaags romaner omtales iblant som norsk utvandrerlitteratur, men de tilhører heller amerikansk innvandrerlitteratur og har mye til felles med andre amerikanske romaner om innvandring og integrering, eksempelvis Abraham Cahans *The Rise of David Levinsky* (1917) og Willa Cathers *My Antonia* (1918). Rølvaag leses da også mer i USA enn i Norge.

Priser og ettermæle
-------------------

I 1926 ble Rølvaag tildelt St. Olavs Orden for sine bøker om norske innvandrere til USA. Etter at *Giants in the Earth* kom ut ble Rølvaag foreslått til Nobelprisen i litteratur, et forslag som fikk stor støtte. I 1929 fikk han en æresgrad fra *University of Wisconsin*.

Biblioteket ved *St. Olaf College* bærer navnet *Rølvaag Memorial Library* (etablert 1944). Det er reist en byste av ham på Rølvåg i Dønna. Gater og veier oppkalt etter ham finnes i Bodø, Trondheim, Sandnessjøen, Dønna og Mo i Rana.

Oppsetningen *Peder Seier* på Nordland Teater (2006), med Anne Meek som regissør, var basert på Rølvaags romanserie om Per Hansa, Beret og sønnen deres Peder Seier.

Bibliografi
-----------

* *Amerika-breve fra P.A. Smevik til hans far og bror i Norge* (1912). Roman. Utgitt under pseudonymet «Paal Mørck». (*The Third Life of Per Smevik* (1971)).
* *Paa glemte veie* (1914). Roman.
* *To tullinger: Et Billede frå idag*, roman, 1920.
* *Pure Gold* (1930). Videreføring av *To Tullinger*. (*Rent guld* (1932)).
* *Omkring Fædrearven* (1922), essay. (*Concerning Our Heritage* (1998)).
* *I de dage* (1924). Roman.
* *Riket grundlægges* (1925). Roman.
* *Giants in the Earth* (1927). Oversettelse av *I De Dage* og *Riket Grundlægges*.
* *Peder Seier* (1929). Roman. (*Peder Victorius*)
* *Den Signede Dag* (1931). Roman. (*Their Fathers God*)

Referanser
----------

1. 1 2   Encyclopædia Britannica Online, oppført som O. E. Rolvaag, Encyclopædia Britannica Online-ID biography/O-E-Rolvaag, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 2. mai 2014[Hentet fra Wikidata]
3. 1 2   Autorités BnF, BNF-ID 126527734[Hentet fra Wikidata]
4. 1 2   Store norske leksikon, Store norske leksikon-ID Ole\_Edvart\_Rølvaag[Hentet fra Wikidata]
5. ↑   Find a Grave 10458854[Hentet fra Wikidata]
6. 1 2 3  Øyvind Tveitereid Gulliksen: Innledning og kortbiografi i *I de dage*, bokselskap.no
7. ↑  Øyvind Tveitereid Gulliksen: Innledning og kortbiografi i *Riket grundlægges*, bokselskap.no
8. ↑  «O E Rølvaags vei». Kartverket. Besøkt 20. desember 2021.

Kilder
------

* Øyvind Tveitereid Gulliksen: Forord og kortbiografi til *I de dage*, bokselskap.no desember 2016, basert på den norske førsteutgaven fra 1924.
* Øyvind Tveitereid Gulliksen: Forord og kortbiografi til *Riket grundlægges*, bokselskap.no desember 2016, basert på den norske førsteutgaven fra 1925.
* Omtale på bokselskap.no
* Øyvind Tveitereid Gulliksen: «Ole E. Rølvaag. Kva ville han med livet?» *Dag og Tid,* 14. februar 2014.

Eksterne lenker
---------------

* (no) Ole Edvart Rølvaag hos Sceneweb Rediger på Wikidata

  

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Encyclopædia Britannica **·** Prabook **·** Nationalencyklopedin **·** Historisk befolkningsregister **·** BIBSYS **·** Geni **·** VIAF **·** GND **·** LCCN **·** ISNI **·** ISNI **·** BNF **·** BNF (data) **·** SUDOC **·** NKC **·** ICCU
 |